和李似矩馬圖歌次韵
作者：王之道
朝代：宋

paragraphs: 畫工妙處稱毛羽，我欲論功第先兔。
不知心手會天機，象管紛紛誰比數。
寥寥千載一曹霸，墨妙于今傳二馬。
龔生重馬輕尺璧，蔑視韓韋復何者。
爾來一顧遇孫陽，奔走侯門日無暇。
一匹騰驤一匹嘶，先生愛駿非愛奇。
有如霓裳第三疊，按圖知拍逢王維。
新詩邁絕今老杜，作經未必多馬蹄。
先生馳騁金馬裏，口角雌黄即公是。
欲知早晚定登庸，步武風雲起平地。
偉哉驊騮世英物，一日早行三萬里。